Quoniam oblivio, noverca memorie, pleraque facta solet abolere, decretum est communi commodo quod quisque ratum et inconcussum tenere voluerit cyrographo commendari. Notum sit igitur tam presentibus quam futuris quod Ivo de Avalone, quicquid habebat inter rivum de Graissaut et rivum de Montegalem et nemus domni Anserici de Monteregali et quicquid habebat ultra praedictum rivum de Graissaut, in pace et quiete possidendum abbati Ascelino de Regniaco et ceteris ejusdem loci fratribus, eorumque successoribus, ad laudem heredum suorum quos ex prima uxore habuit, Willelmi videlicet, filii sui, et filie sue Armengardis et nepotum suorum Galeranni, Teobaudi et Ivonis et sororum eorumdem Petronillae et Comitissae, dederit, imposito tamen ibidem annuali censu videlicet uno anno tribus quartallis frumenti et alio totidem tremesii. Hujus rei testes sunt : Ansericus de Monteregali, quo mediante factum est hoc et de cujus casamento totum hoc est, in cujus manu ipse Ivo de hoc ipso tenendo fidem dedit, eundemque obsidem misit et cujus sigillo ad testimonium haec firmatur cartula, Ansericus filius ejus, qui de hoc ipso tenendo similiter post ejus decessum futurus est obsis, Johannes minor frater ejusdem et eorum mater Aalidis, Helvis filia ejus, Letardus presbiter, Seguinus de Crus, Josbertus de Bar, Gibaudus Milo praepositus de Monteregali, Bernardus de Insula praepositus de Veteri Castro, Petrus de Berri ejusdem Ivonis homo et Obertus clericus. Hoc etiam laudavit secunda uxor ejus, Mabila, cujus laudationis testes sunt hi : Hugo, canonicus de Sedeloco, Obertus clericus de Monteregali, Petrus praepositus de Veteri Castro, Martinus de Porta, Humbertus de Monte sancti Johannis, Ranulfus, scriptor de Vermenton. Factum est hoc anno ab Incarnatione Domini millesimo centesimo sexagesimo quarto, epacta sexta, indictione duodecima, concurrente tertio.